ATKV-Tienertoneel: Webinare nou te koop | ATKV
Die ATKV het in die afgelope maand ’n reeks webinare aangebied waarin Cintaine Schutte, Jacques Bessenger, Amalia Uys, Wilhelm van der Walt, dr. André Gerber en Henrietta Gryffenberg leerders en onderwysers touwys gemaak het oor die teaterbedryf.
En nou kan jy ook self by dié akteurs leer hoe die bedryf werk en nuttige vaardighede aanleer om ’n beter akteur, skrywer of regisseur te word.
Dié webinare was omvattende werkswinkels waarin kenners onder meer die volgende temas bespreek het: die skryf van ’n monoloog, die skryf van ’n goeie storie, speltegniek, kamerawerk en hoe om verhoogvrees die hoof te bied.
As jy miskien nie hierdie webinare kon bywoon nie, kan jy nou al ses episodes aanskaf en jou kennis oor die kuns van teater uitbrei.
“Die webinare vervang die Tienertoneel se werkswinkels wat weens die inperkingmaatreëls nie voort kon gaan nie,” sê JJ van Niekerk, projekorganiseerder van die ATKV-Tienertoneel.
Volgens hom is hierdie reeks webinare propvol vars en unieke inhoud.
“Hierdie is nie ’n uitgedateerde handboek se inhoud nie. Dit is klasse om aspirant- en jong teaterlui se vaardighede op te skerp.
“Dit word deur die beste van die beste in die bedryf aangebied en die aanbieders praat uit ’n persoonlike oogpunt van hulle eie ervarings en lesse wat hulle in die bedryf geleer het.
“Dit is die ideale geleentheid om jou kuns te verfyn en inspirasie te kry.”
Die reeks webinare is te koop op die ATKV se webtuiste by www.atkv.org.za en kos R80 per episode of R480 vir die hele reeks.
“Hierdie jaar is vreemd, maar ook uniek,” sê JJ.
“Dit is ’n jaar waar jy as Tienertoneelspeler raakgesien kan word en dit is van kardinale belang dat jy van al die hulpbronne wat die ATKV jou bied gebruik maak.”
Die ATKV-Tienertoneel het ook vanjaar ’n digitale baadjie aangetrek en deelnemers word vereis om ’n monoloog van tussen drie en vyf minute op kamera op te neem. Die 40 topleerders wat deurdring sal in die semi-finaal sal ’n tweede opdragwerk ontvang. Die Top 20 word dan gekies en hulle sal in Desember aan die finaal saam met professionele teaterlui optree.
Die sluitingsdatum vir inskrywings is 31 Julie.
Vir meer inligting kontak JJ van Niekerk by jj@atkv.org.za.